Un mural urbà recorda l'antic Palau de l'Eliana
19 de octubre de 2022

L'Eliana compta des d'aquesta setmana amb un nou mural urbà de l'artista valenciana Julieta XLF que convida a recordar la història i el patrimoni local. La recent obra està situada en una de les façanes del carrer Forces Armades i representa el Palau dels Marquesos de Casa Ramos que antigament abastava l'espai comprés entre els carrers Puríssima, Palau fins al carrer Crist del Consol i que ocupava una superfície de més de 13.500 m². Un projecte d'estètica d'anys 50 amb un llenguatge contemporani  en el qual destaca l'alt contrast de colors.

El Palau, que va poder ser construït durant la segona meitat del segle XIX, va servir com a hospital i, després de la Guerra Civil, com a escola per als veïns i veïnes elianeres. L'edifici, que albergava també un jardí intern de prop de 2.000 m², va ser derrocat a la fi dels anys 50 i en l'actualitat es conserven tan sols algunes restes que han sigut reutilitzats en diferents construccions.

Aquesta és la segona col·laboració de Julieta XLF amb l'Ajuntament de l'Eliana després de realitzar en 2020 un mural de grans dimensions a l'entorn de l'aparcament de les Neus, que en aquell cas representava la relació del municipi amb la naturalesa i que serveix per a donar la benvinguda als visitants que arriben a la localitat.

El primer edil, Salva Torrent, ha agraït a l'artista Julieta XLF la gran tasca realitzada reflectint un edifici tan emblemàtic per al municipi. ‘La finalitat d'aquest mural és la de retrobar-nos amb la nostra història i la de mostrar als nouvinguts a l'Eliana l'existència d'aquest Palau en la localitat’, ha afegit.